(প্রিয়.কম) এক সময়ের জনপ্রিয় মডেল ও টিভি অভিনেত্রী ইপ্সিতা শবনম শ্রাবন্তী। ‘একসময়ের’ বলার কারণ ২০১০ সাল থেকে তাঁকে আর অভিনয়ে দেখা যায়নি। তবে ‘জনপ্রিয়’ শব্দটি ব্যবহার করার কারণ হচ্ছে- তিনি এখনও দর্শক হৃদয় থেকে বিলীন হয়ে যাননি। এখনও ‘শ্রাবন্তী’ শব্দটি উঠলে তার কথাই মনে পড়ে সর্বাগ্রে। তার অভিনীত শেষ নাটক নূরুল আলম আতিকের ‘ডালিম কুমার’। ইপ্সিতা শবনম শ্রাবন্তীকে শুধু টিভি অভিনেত্রী বললে ভুল হবে। তিনি একটি সিনেমাতেও অভিনয় করেছিলেন। মতিন রহমানের ‘রং নাম্বার’ ছবিতে চিত্রনায়ক রিয়াজের বিপরীতে নায়িকা হয়েছিলেন তিনি। এই একটি চলচ্চিত্রেই অভিনয় করেছেন তিনি। বর্তমানে তাকে কোনো টিভি নাটক কিংবা চলচ্চিত্রে দেখা যায় না।